**भारत सरकार**

**सड़क परिवहन और राजमार्ग मंत्रालय**

**राज्‍य सभा**

**सोमवार, 28 जुलाई, 2014, 6 श्रावण, 1936 (शक) अतारांकित प्रश्‍न सं. 2083**

**ब्रह्मपुत्र् नदी पर पुल के निर्माण में विलम्ब होना**

2083. श्री पंकज बोरा:

क्या सड़क परिवहन और राजमार्ग मंत्री यह बताने की कृपा करेंगे कि:

(क) क्या सरकार को जानकारी है कि पूर्व-पश्चिम कॉरिडोर परियोजना के एक भाग के रूप में बैहाटा-चरिआली से जालुकबारी तक राष्ट्रीय राजमार्ग खण्ड के निर्माण के साथ-साथ सरायघाट के पास ब्रह्मपुत्र् नदी पर नए पुल के निर्माण में अप्रत्याशित विलम्ब हो रहा है जिसके कारण गुवाहाटी आने-जाने में भारी यातायात जाम होता है और दैनिक यात्रियों को अन्तहीन समस्याओं का सामना करना पड़ता है;

(ख) यदि हां, तो विलम्ब के क्या कारण हैं और संबंधित कार्यान्वयन एजेंसी के विरुद्घ क्या कार्रवाई, यदि कोई, की गई है; और

(ग) सरकार निर्माण कार्य में शीघ्रता लाने और इसे यथाशीघ्र पूरा करने के लिए क्या विशेष उपाय कर रही है?

**उत्‍तर**

**सड़क परिवहन और राजमार्ग मंत्रालय में राज्‍य मंत्री**

**(श्री कृष्‍णपाल गुर्जर)**

**(क): जी हां ।**

**(ख) और (ग):** पूर्व-पश्‍चिम कॉरिडोर परियोजना के एक भाग, बैहाटा-चरिआली से ब्रहमपुत्र पुल के आरंभ तक राष्‍ट्रीय राजमार्ग (रारा-31) के खंड में विलंब, स्‍थानीय विभागों द्वारा लगाए गए प्रतिबंध के कारण भूमि अधिग्रहण, सार्वजनिक सुविधाओं के स्‍थानांतरण में विलंब तथा निर्माण सामग्रियों की अनुपलब्‍धता के कारण हुआ है । थोडे विलंब के लिए ठेकेदार भी जिम्‍मेदार है जिसके लिए ठेका समाप्‍ति नोटिस जारी किया गया था तथा तत्‍पश्‍चात ठेकेदार ने संशोधित अनुसूची समय-सारणी के अनुसार कार्य पूरा करने की जिम्‍मेदारी ली है । सरायघाट में ब्रह्मपुत्र नदी पर पुल के निर्माणमें विलंब तेल पाइप लाइन के स्‍थानांतरण में देरी, मुख्‍य पुल के डिजायन में परिवर्तन तथा जालुकबारी रोटरी पर अतिरिक्‍त कार्यों के कारण कार्यव्‍याप्‍ति में वृद्धि होने के कारण हुआ है ।

 इन परियोजनाओं को शीघ्र पूरा किए जाने के लिए सभी प्रयास किए जा रहे हैं अर्थात् भूमि अधिग्रहण, निर्माण सामग्रियों की अनुपलब्‍धता जैसे मामलों को नियमित रूप से राज्‍य सरकार के साथ उठाया जा रहा है ।

\*\*\*\*\*